《齐天乐 秋暮》
清代·劳纺

迷离衰草秋容老，凄凄蓼花红悴。归雁横空，疏林坠叶，无限秋声盈耳。

重阳过矣。又疏雨连朝，酿成寒意。舞蝶伶俜，寻芳犹绕画栏底。

谁家暮砧敲碎，一声声断续，如诉愁思。瘦菊垂英，轻云弄影，小院添来清致。

霜螯正美。更把酒东篱，浅斟微醉。袖染寒香，晚风侵绣袂。

作者简介：字织文，桐乡人，主事乃昌女，陆军部郎中陶葆廉室。有《织文女史诗词遗稿》。